
EUROOPA PARLAMENDI SEADUSANDLIKU RESOLUTSIOONI PROJEKT

(Nõusolek)
Euroopa Parlament,
–	võttes arvesse nõukogu otsuse eelnõu (11280/2025),
[bookmark: _Hlk221278511]–	võttes arvesse Euroopa Liidu ja Norra Kuningriigi vahelise lepingu (mis käsitleb broneeringuinfo edastamist terroriaktide ja raskete kuritegude ennetamiseks, avastamiseks, uurimiseks ja nende eest vastutusele võtmiseks) eelnõu (11281/2025),
–	võttes arvesse nõusoleku taotlust, mille nõukogu esitas vastavalt Euroopa Liidu toimimise lepingu artikli 16 lõikele 2, artikli 87 lõike 2 punktile a ning artikli 218 lõike 6 teise lõigu punktile a (C10‑0279/2025),
–	võttes arvesse kodukorra artikli 107 lõikeid 1 ja 4 ning artikli 117 lõiget 7,
–	võttes arvesse kodanikuvabaduste, justiits- ja siseasjade komisjoni soovitust (A10‑0000/2026),
1.	annab nõusoleku lepingu sõlmimiseks;
2.	teeb presidendile ülesandeks edastada Euroopa Parlamendi seisukoht nõukogule, komisjonile, liikmesriikide valitsustele ja parlamentidele ning Norra Kuningriigi valitsusele ja parlamendile.

Nõukogu otsuse eelnõu eesmärk on kiita heaks Euroopa Liidu ja Norra Kuningriigi vaheline leping, mis käsitleb broneeringuinfo edastamist terroriaktide ja raskete kuritegude ennetamiseks, avastamiseks, uurimiseks ja nende eest vastutusele võtmiseks (edaspidi „leping“).

Norral ja ELi liikmesriikidel, kes on Schengeni konventsiooni osalised, on ühine vastutus tagada sisejulgeolek ühisel sisepiirikontrollita alal, sealhulgas asjakohase teabe vahetamise kaudu. Broneeringuinfo on teave, mida annab reisija ning mida kogutakse lennu broneerimisel ja lennule registreerimisel ning mida lennuettevõtja säilitab broneerimis- ja väljumiskontrollisüsteemides oma ärilistel eesmärkidel. Kolmandate riikidega sõlmitud kehtivad broneeringuinfo töötlemist käsitlevad lepingud on näidanud, et Schengeni ala julgeolekut on võimalik suurendada. Selliste lepingutega parandatakse terrorismi ja raskete kuritegude, sealhulgas ebaseadusliku uimastikaubanduse, tulirelvakaubanduse ja inimkaubanduse ennetamist ja avastamist ELi välispiiridel ning nähakse ette riski- ja andmepõhine lähenemisviis, mida liikmesriigid saavad rakendada kompensatsioonimeetmena juhul, kui Schengeni alal puudub sisepiirikontroll.

Kuigi Norrat ei peeta määruse (EL) 2016/679 (edaspidi „isikuandmete kaitse üldmäärus“) kohaselt kolmandaks riigiks, ei kohaldata seda õigusraamistikku isikuandmete, sealhulgas broneeringuinfo töötlemise suhtes Norra õiguskaitseasutuste poolt kuritegude tõkestamise, uurimise, avastamise ja nende eest vastutusele võtmise või kriminaalkaristuste täitmisele pööramise eesmärgil. Samal ajal on Norrale siduvad liidu õigusaktid, millega arendatakse edasi Schengeni acquis’ sätteid. Kuna aga direktiivi (EL) 2016/680 (edaspidi „broneeringuinfo direktiiv“) näol ei ole tegu Schengeni acquis’ edasiarendamisega, ei osale Norra selle õigusakti rakendamises.

Kehtiva raamistiku kohaselt ei tohi Norra seaduslikult saada ega töödelda broneeringuinfot lennuettevõtjate poolt liidu ja Norra vahel korraldatavate lendude kohta. Seepärast soovitas komisjon 6. septembril 2023 alustada lepingu üle läbirääkimisi. Nõukogu andis selleks loa 4. märtsil 2024 ja läbirääkimisi alustati 21. märtsil 2024. Läbirääkimised viidi ametlikult lõpule 9. aprillil 2025 ja nõukogu võttis lepingu vastu 22. septembril 2025. Volinik Magnus Brunner ja riigisekretär Joakim Øren allkirjastasid lepingu 2025. aasta oktoobris.

Käesoleva lepingu peamine eesmärk on kõrvaldada Schengeni alal esinev julgeolekulünk, võimaldades seeläbi lennuettevõtjatel edastada broneeringuinfot Norrale ja vastupidi. Isikuandmete, sealhulgas broneeringuinfo edastamisel ja töötlemisel on siiski vajalikud ranged piirangud ja tõhusad kaitsemeetmed. Euroopa Andmekaitseinspektor tunnistas 24. juuli 2025. aasta arvamusega 16/2025 broneeringuinfo edastamist ja töötlemist reguleerivad lepingu sätted rahuldavaks. Sellega seoses andis komisjon 28. jaanuaril 2026 raportööridele ülevaate ning kinnitas, et lepinguga kehtestatakse kõrged standardid mitte ainult julgeoleku, vaid ka eraelu puutumatuse ja andmekaitse valdkonnas.

Ülaltoodut arvesse võttes soovitab raportöör Euroopa Parlamendil nõukogu otsuse eelnõu heaks kiita.

[bookmark: _Toc222469450][bookmark: iEnd]LISA: SISENDI DEKLARATSIOON
Raportöör kinnitab oma ainuvastutusel, et ei kasutanud oma raportis mingit sisendmaterjali huvide esindajatelt, kes kuuluvad kohustuslikku läbipaistvusregistrit käsitleva institutsioonidevahelise kokkuleppe[footnoteRef:1] kohaldamisalasse, ega kolmandate riikide ametiasutuste, sealhulgas nende diplomaatiliste esinduste ja saatkondade esindajatelt, kes tuleks kodukorra I lisa artikli 8 kohaselt loetleda käesolevas lisas. [1:  Euroopa Parlamendi, Euroopa Liidu Nõukogu ja Euroopa Komisjoni 20. mai 2021. aasta institutsioonidevaheline kokkulepe kohustusliku läbipaistvusregistri kohta (ELT L 207, 11.6.2021, lk 1, ELI: http://data.europa.eu/eli/agree_interinstit/2021/611/oj).] 

